รู้จัก Target Hospitality หุ้นอเมริกัน ที่ขึ้นมากสุดในปี 2022
Target Hospitality น่าสนใจอย่างไร ลงทุนแมนจะเล่าให้ฟัง
23 ม.ค. 2566

รู้จัก Target Hospitality หุ้นอเมริกัน ที่ขึ้นมากสุดในปี 2022 /โดย ลงทุนแมน
ในปี 2022 ธุรกิจพลังงานคือ กลุ่มอุตสาหกรรมที่ให้ผลตอบแทนมากที่สุดในสหรัฐอเมริกา โดยบริษัทที่ราคาหุ้นปรับตัวขึ้นมากที่สุดของกลุ่ม เพิ่มขึ้นกว่า 117% ใน 1 ปี
แต่รู้หรือไม่ว่า หุ้นที่ให้ผลตอบแทนมากที่สุดในตลาดหุ้นสหรัฐอเมริกา ไม่ได้มาจากธุรกิจพลังงาน แต่เป็นบริษัทให้เช่าแคมป์คนงาน ที่มีลูกค้าหลักคือ บริษัทพลังงานอีกที บริษัทนี้มีชื่อว่า “Target Hospitality”
โดยราคาหุ้นปรับตัวเพิ่มขึ้นมากถึง 325% ใน 1 ปี 
และหากย้อนไปที่ราคาต่ำสุดในปลายปี 2021 หุ้นตัวนี้จะให้ผลตอบแทนมากถึง 1,968% หรือเกือบ 20 เด้ง เลยทีเดียว
แล้ว Target Hospitality น่าสนใจอย่างไร
ลงทุนแมนจะเล่าให้ฟัง
╔═══════════╗
ภาวะเงินเฟ้อ ตลาดผันผวนแบบนี้ ติดตามข่าวเศรษฐกิจแบบเน้น ๆ จากหลายเพจได้ใน Blockdit - คอนเทนต์แพลตฟอร์มที่มีผู้ใช้งานเป็นประจำ 2 ล้านคน ลองใช้ฟรี 
╚═══════════╝
Target Hospitality มีชื่อเดิมว่า Target Logistics ก่อตั้งขึ้นมาตั้งแต่ปี 1978
เริ่มแรกประกอบธุรกิจท่องเที่ยวแนวผจญภัยและกีฬาแบบครบวงจร อย่างเช่น
- ทัวร์เล่นสกีหิมะ ทริปดำน้ำ หรือขับเจ็ตสกี
- ทัวร์การเดินทางและที่พักสำหรับนักกีฬา ทีมงาน หรือแฟน ๆ ในรายการแข่งขันต่าง ๆ 
- เป็นพาร์ตเนอร์กับผู้จัดงานโอลิมปิก รับผิดชอบงานที่พักและการขนส่ง ของคณะทำงานและนักกีฬา
มาในปี 1980 จึงได้ขยายธุรกิจให้บริการดูแลการขนส่งและการเดินทาง รวมถึงที่พักชั่วคราว ให้กับลูกค้าองค์กรขนาดใหญ่ ทั้งในประเทศและต่างประเทศ ซึ่งแม้แต่รัฐบาลสหรัฐอเมริกาก็เป็นลูกค้าของบริษัทด้วย
โดยจุดเปลี่ยนสำคัญคือ Target Hospitality มีโอกาสได้ให้บริการเต็นท์ หรือที่พัก รวมถึงสร้างศูนย์ประสานงานชั่วคราวให้กับเจ้าหน้าที่นับพันคน ในเหตุการณ์วินาศกรรม 11 กันยายน 2001
หลังจากนั้น Target Hospitality ก็เริ่มหันมามุ่งเน้นการให้บริการที่พักชั่วคราว จนกลายเป็นบริการหลักของบริษัท โดยงานที่ได้รับก็มีแต่งานใหญ่ ๆ ที่มีบริษัทเพียงไม่กี่รายในสหรัฐอเมริกาที่จะทำได้ เช่น
- สร้างที่พักชั่วคราวให้กับกำลังพลของกองทัพสหรัฐอเมริกาหลายพันนายในประเทศอิรัก และอีกหลายแห่งในพื้นที่สงคราม
- ก่อสร้างศูนย์ช่วยเหลือและประสานงานผู้ประสบภัยจากพายุเฮอริเคน และภัยพิบัติทางธรรมชาติอื่น ๆ ที่เกิดขึ้นทั่วประเทศ
จนกระทั่งในปี 2010 Target Hospitality ได้ขยายฐานลูกค้าไปยังอุตสาหกรรมพลังงาน โดยให้บริการที่พักชั่วคราว หรือแคมป์ ให้แก่คนงานตามแท่นขุดเจาะน้ำมันที่รัฐนอร์ทดาโคตา ซึ่งในเวลานั้นเป็นช่วงพีกของการขุดเจาะน้ำมัน จนมีชื่อเรียกว่า North Dakota oil boom
โดยความพิเศษของที่พักชั่วคราวของ Target Hospitality นอกจากสิ่งอำนวยความสะดวกภายในบ้านพักที่ครบครัน อย่างเช่น ระบบน้ำอุ่น อินเทอร์เน็ต
สิ่งที่พิเศษขึ้นไปอีกคือ การมีสิ่งอำนวยความสะดวก ที่ชุมชนขนาดย่อมควรจะมี ไม่ว่าจะเป็น
- สถานพยาบาล
- บาร์และห้องนันทนาการ
- ฟิตเนส
- ห้องซักล้าง
ซึ่งบริการเหล่านี้ ยังมาพร้อมกับพนักงานบริการตามแต่ละสายงาน โดยจัดหาได้ตั้งแต่ แม่บ้าน พ่อครัว หรือแม้กระทั่งหมอ
รวมถึงการดูแลความเป็นระเบียบเรียบร้อย และระบบรักษาความปลอดภัยภายในชุมชน ซึ่งบริหารจัดการโดย Target Hospitality เองทั้งหมด
จุดเด่นอีกข้อคือ ที่พักทั้งหมดของ Target Hospitality เป็นที่พักชั่วคราวที่ใช้เวลาก่อสร้างและรื้อถอนไม่นาน จึงสะดวกต่อการขนย้ายไปยังพื้นที่ปฏิบัติงานใหม่ ๆ
แต่สิ่งสำคัญที่ทำให้ลูกค้าต่างใช้บริการ Target Hospitality คือ การบริการที่ไม่ได้แค่ดูแลเรื่องที่พักอาศัย แต่ยังรวมไปถึงภาพรวมของแคมป์คนงานทั้งหมด
โดยเฉพาะการช่วยสอดส่องดูแล และรายงานพฤติกรรมที่ไม่ดีของพนักงาน อย่างเช่น เมาสุรา, ทำร้ายร่างกาย, ก่อความเดือดร้อนรำคาญ ซึ่งพฤติกรรมเหล่านี้คือเรื่องน่าปวดหัว ที่มักมาคู่กับการตั้งแคมป์คนงาน
รวมถึงให้ความสำคัญกับผู้คนในชุมชนโดยรอบ เพื่อลดความเสี่ยงเรื่องความขัดแย้ง ที่อาจเป็นสาเหตุทำให้บริษัทไม่สามารถดำเนินการในพื้นที่นั้น ๆ ได้
ซึ่งเรื่องนี้ Target Hospitality สามารถจัดการได้ดี ทำให้ลูกค้าเลือกใช้บริการอย่างต่อเนื่อง
ปัจจุบัน รายได้ของบริษัทจะมาจาก
- งานบริการหลัก 65% เช่น ค่าซ่อมบำรุง, ทำความสะอาด, รักษาความปลอดภัย, การขนส่ง หรืออาหารของผู้พักอาศัย
- ค่าเช่าพิเศษ 35% เช่น ค่าเช่าที่พักและอุปกรณ์ รวมถึงส่วนเสริมอื่น ๆ ในที่พัก
เราลองมาดูผลประกอบการของ Target Hospitality ที่ผ่านมากันบ้าง
ปี 2019 รายได้ 10,631 ล้านบาท กำไร 207 ล้านบาท
ปี 2020 รายได้ 7,457 ล้านบาท ขาดทุน 910 ล้านบาท
ปี 2021 รายได้ 9,650 ล้านบาท ขาดทุน 152 ล้านบาท
ปี 2022 (9 เดือนแรก) รายได้ 14,232 ล้านบาท กำไร 1,496 ล้านบาท
จะเห็นว่าในช่วงการล็อกดาวน์ ปี 2020-2021 บริษัทประสบภาวะขาดทุน แต่เพียง 9 เดือนแรกของปี 2022 บริษัทสามารถทำรายได้และกำไรเป็นจุดสูงสุด ตั้งแต่ก่อตั้งบริษัทมา
โดยเฉพาะกำไรที่เพิ่มขึ้นจากปี 2019 ถึง 7 เท่า หรือแค่ไม่ถึงปี ก็สามารถล้างการขาดทุนตลอด 2 ปี และส่วนที่เหลือยังมากกว่ากำไรในปี 2019 ทั้งปีเสียอีก
ที่เป็นแบบนี้ เนื่องจากในช่วงการล็อกดาวน์ กิจกรรมทางเศรษฐกิจหยุดชะงัก โดยเฉพาะกลุ่มผู้ผลิตน้ำมันและหน่วยงานรัฐ ที่เป็นรายได้หลักของบริษัท ส่งผลให้ราคาหุ้นของบริษัทปรับตัวลงกว่า 90%
แต่เมื่อสถานการณ์เริ่มดีขึ้น กิจกรรมทางเศรษฐกิจกลับมา ผู้ผลิตน้ำมันกลับมาผลิต รวมถึงโครงการอื่น ๆ ของภาครัฐก็กลับมาเดินหน้าต่อ ทำให้รายได้ของ Target Hospitality เพิ่มขึ้นไปด้วย
โดยเฉพาะปีที่ผ่านมา ที่บริษัทมีกำไรเติบโตอย่างก้าวกระโดด ราคาหุ้นจึงปรับตัวเพิ่มขึ้นกว่า 325% หรือมากกว่า 3 เด้ง ใน 1 ปี ถือเป็นหุ้นที่ให้ผลตอบแทนสูงที่สุดประจำปี 2022 ของตลาดหุ้นสหรัฐอเมริกา
 
แต่รู้หรือไม่ว่า หากเราลงทุนใน Target Hospitality ตั้งแต่จุดต่ำสุดในปลายปี 2021 จนถึงตอนนี้
เงินของเราที่ลงทุนในกิจการแคมป์คนงานแห่งนี้ จะให้ผลตอบแทนมากถึง 1,968% หรือเกือบ 20 เด้ง ในระยะเวลาเพียง 14 เดือนเท่านั้น..
╔═══════════╗
ภาวะเงินเฟ้อ ตลาดผันผวนแบบนี้ ติดตามข่าวเศรษฐกิจแบบเน้น ๆ จากหลายเพจได้ใน Blockdit - คอนเทนต์แพลตฟอร์มที่มีผู้ใช้งานเป็นประจำ 2 ล้านคน ลองใช้ฟรี 
╚═══════════╝
ติดตามลงทุนแมนได้ที่
Website - 
Blockdit - 
Facebook - 
Twitter - 
Instagram - 
YouTube - 
TikTok - 
Spotify - 
Apple Podcasts - 
Soundcloud - 
References
-
-
-
-
-
-
-
-
-